รายการเดินหน้าประเทศไทย : มติคณะรัฐมนตรีฉบับประชาชน วันอังคารที่ 24 ตุลาคม 2560
คณะรัฐมนตรีอนุมัติหลักการร่าง พ.ร.บ.การส่งเสริมและคุ้มครองประชาชนในการต่อต้านการทุจริตและประพฤติมิชอบ พ.ศ. .... เพื่อส่งเสริมและคุ้มครองประชาชน ในการต่อต้านการทุจริตและประพฤติมิชอบ โดยจัดตั้งคณะกรรมการส่งเสริมและคุ้มครองประชาชนในการต่อต้านการทุจริตและประพฤติมิชอบ (คตป.) ซึ่งจะมีการกำหนดหลักเกณฑ์ในการส่งเสริมเครือข่ายภาคประชาชน การให้การรับรองและเพิกถอนเครือข่าย มาตรการคุ้มครองช่วยเหลือ หรือเยียวยาผู้ได้รับผลกระทบจากการรวมตัวกันต่อต้าน หรือชี้เบาะแสการทุจริตและประพฤติมิชอบ (มาตรการในการคุ้มครองและสิทธิประโยชน์แก่ผู้ชี้เบาะแสและเครือญาติ) และมีการกำหนดบทลงโทษกรณีกระทำความผิดต่อชีวิตร่างกาย


คณะรัฐมนตรีอนุมัติจัดทำโครงการพัฒนาที่อยู่อาศัย ชุดที่ 1 ปี 2559 โครงการเคหะชุมชนและบริการชุมชนผู้มีรายได้น้อยถึงปานกลาง จังหวัดชลบุรี (ห้วยกะปิ) จำนวน 1,104 หน่วย โดยกลุ่มเป้าหมายได้แก่ ผู้มีรายได้ ณ ปี 2560 ประมาณ 14,001 – 20,600 บาท/ครัวเรือน/เดือน เป็นอาคารชุดพักอาศัยสูง 4 ชั้น จำนวน 23 อาคาร ขนาดห้องพัก 32 ตร.ม. จำนวน 1,104 ห้อง

คณะรัฐมนตรีอนุมัติการจัดทำโครงการบ้านสวัสดิการข้าราชการ (เช่าซื้อ) ที่จังหวัดสงขลาและปัตตานี เพื่อสร้างบ้านพักข้าราชการตำรวจของกองบัญชาการตำรวจสอบสวนกลาง ศูนย์ปฏิบัติการตำรวจจังหวัดชายแดนภาคใต้ กองบัญชาการตำรวจตระเวนชายแดน ภาค 4 และตำรวจภูธรภาค 9 ในพื้นที่จังหวัดสงขลา จำนวน 491 หน่วย และจังหวัดปัตตานี จำนวน 115 หน่วย รวม 606 หน่วย

คณะรัฐมนตรีขยายระยะเวลารับคำขอค้ำประกันสินเชื่อโครงการค้ำประกันสินเชื่อเพื่อผู้ประกอบการ  เป็นสิ้นสุดวันที่ 30 มิ.ย.2561หรือจนกว่าจะเต็มวงเงิน โดยผู้ประกอบการรายย่อยที่มีสินทรัพย์ถาวรไม่รวมที่ดิน ไม่เกิน 5 ล้านบาท มีสถานที่ประกอบกิจการชัดเจน มีเอกสารรับรองว่าประกอบธุรกิจจริง วงเงินค้ำประกัน จำนวน 13,500 ล้านบาท วงเงินค้ำต่อราย จำนวน 10,000 – 200,000 บาท รวมทุกสถาบันการเงิน ระยะเวลาค้ำไม่เกิน 10 ปี